От изследваните 24 проби от Плевен се получи положителен резултат за 27-годишния мъж, който вчера беше съмнителен.

Доказан е и втори положителен случай при мъж на 61 години от Плевен с белодробно заболяване в нетежка форма.

От Габрово са изследвани 46 проби, като положителна е пробата на 75-годишната жена, както и на жена от медицинския персонал в болницата.

Това съобщи след заседанието на Националния щаб за коронавируса проф. д-р Тодор Кaнтарджиев, директор на ЦЗПБ.

Болниците в Плевен и Габрово са приведени в карантитен режим на работа. Няма да бъдат изписвани и приемани нови пациенти. Събира се информация за заразените пациенти и техните контакти.

Болниците работят под контролиран достъп в режим на спешност. Разширява се и кръгът на контактните лица. Изпращат се указания за диагностика и лечение, разработени от китайски специалисти.

Ние отчитаме като положително, че няма паника в персонала в болниците, заяви проф. д-р Венцислав Мутафчийски, председател на Оперативния щаб за борба с коронавируса.

Нулевият пациент все още не е открит, продължава да се издирва. Предизвикателство е неговото откриване, но всички лица контактували със заразени пациенти, ще бъдат издирени и поставени под карантина, увери председателят на кризисния щаб.

Проф. Мутафчийски съобщи още, че в световен план 106 000 души са доказано заразени в международен план през изминалото денонощие, има 3600 смъртни случаи, възстановените пациенти са 60 000.